PYLON แย้มผลงาน Q3 โตดี-บุ๊กพิเศษหนุน ตุนแบ็กล็อก 962 ล้าน-ลุยประมูลงานเพิ่ม
PYLON แย้มผลงาน Q3/65 โตดี-เตรียมบันทึกกำไรพิเศษ ตุนแบ็กล็อก 962 ล้าน-ลุยประมูลงานเพิ่ม 2-3 โครงการ หนุนงานในมือปรับตัวขึ้นต่อเนื่อง
PYLON แย้มผลงาน Q3/65 โตดี-เตรียมบันทึกกำไรพิเศษ ตุนแบ็กล็อก 962 ล้าน-ลุยประมูลงานเพิ่ม 2-3 โครงการ หนุนงานในมือปรับตัวขึ้นต่อเนื่อง
25 ส.ค. 2565

นายชเนศวร์ แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON เปิดเผยว่า บริษัทคาดผลการดำเนินงานในไตรมาส 3/65 จะเติบโตดีกว่าไตรมาส 2/65 ตามการทยอยรับรู้งานในมือ (Backlog) อย่างต่อเนื่อง ซึ่งปัจจุบันมีอยู่ราว 962 ล้านบาท แบ่งเป็น งานภาครัฐ ราว 70% คิดเป็นมูลค่ารวม 665.5 ล้านบาท, ภาคเอกชน ราว 30% คิดเป็นมูลค่ารวม 296 ล้านบาท
อีกทั้งบริษัทยังเตรียมกำไรพิเศษจากการกลับหนี้ ที่เคยตั้งสำรองหนี้สงสัยจะสูญเอาไว้หลังชนะคดีเป็นจำนวนเงินราว 6 ล้านบาท
โดยปัจจุบันบริษัทอยู่ระหว่างเจรจาเพื่อหางานเข้ามาเพิ่มอีก 2-3 โครงการ และประมูลงานใหม่เพิ่มเติมอีกหลายโครงการ คาดว่าจะได้รับงานเข้ามาอีกพอสมควร ซึ่งน่าจะช่วยสนับสนุนงานในมือให้ปรับตัวขึ้นต่อเนื่อง
ส่วนภาพของไตรมาส 4/65 ก็ยังคาดหวังว่างานที่อยู่ระหว่างการเจรจาดังกล่าว จะปิดดีลได้ ซึ่งหากบริษัทได้รับงานมา ก็คาดว่าจะเริ่มงานได้ปลายเดือนก.ย ถึงต้นเดือนต.ค.นี้ ก็จะเป็นผลดีต่อการรับรู้รายได้ในไตรมาส 4 นี้